b'\n_START_ARTICLE_\nTolmanin\xe2\x80\x93Oppenheimerin\xe2\x80\x93Volkoffin raja\n_START_PARAGRAPH_\nTolmanin\xe2\x80\x93Oppenheimerin\xe2\x80\x93Volkoffin raja on neutronit\xc3\xa4htien massan teoreettinen yl\xc3\xa4raja. Jos neutronit\xc3\xa4hti ylitt\xc3\xa4\xc3\xa4 rajan se romahtaa johonkin viel\xc3\xa4 tihe\xc3\xa4mp\xc3\xa4\xc3\xa4n muotoon, mahdollisesti mustaksi aukoksi. Raja on periaatteeltaan yht\xc3\xa4l\xc3\xa4inen kuin Chandrasekharin raja joka m\xc3\xa4\xc3\xa4r\xc3\xa4\xc3\xa4 valkoisten k\xc3\xa4\xc3\xa4pi\xc3\xb6iden massan yl\xc3\xa4rajan._NEWLINE_Neutronit\xc3\xa4htien massan yl\xc3\xa4rajan laskivat alun perin Robert Oppenheimer ja George Volkoff vuonna 1939 apunaan Richard Tolmanin ty\xc3\xb6t. Oppenheimer ja Volkoff olettivat ett\xc3\xa4 neutronit\xc3\xa4htien neutronit muodostaisivat kaasumaisen aineen ilman elektroneja, niin sanotun Fermi-kaasun. T\xc3\xa4ll\xc3\xb6in yl\xc3\xa4raja massalle olisi noin 3/4 auringon massaa.  Nykyaikana arviot vaihtelevat arviolta puolestatoista auringon massasta jopa kolminkertaiseen massaan.  Arviot vaihtelevat suuresti sill\xc3\xa4 hyvin tihe\xc3\xa4n aineen kaikkia ominaisuuksia ei tunneta kunnolla.'